**POROČILO O DELU ČEBELARSKEGA DRUŠTVA PONIKVA**

**ZA LETO 2023**

Čebelarsko društvo Ponikva (v nadaljevanju ČD Ponikva) neguje in ohranja dolgoletno tradicijo čebelarstva na območju Krajevne skupnosti Ponikva in bližnje okolice. Začetki organiziranega čebelarstva na Ponikvi segajo v leto 1921, kot samostojno uradno registrirano društvo pa deluje od leta 1992. ČD Ponikva je vključeno v Čebelarsko zvezo Slovenije. Članstvo v društvo se iz leta v leto povečuje. Trenutno je v društvo včlanjenih 40 članov in 7 učencev čebelarskega krožka na OŠ Blaža Kocena Ponikva..

Čebelarsko društvo Ponikva je na rednem letnem občnem zboru dne 24.02. 2023 sprejelo program dela in finančni plan za leto 2023.

**1.Delovanje organov ČD Ponikva v letu 2023:**

-Upravni odbor društva se je sestal na treh rednih sejah, na katerih je bila obravnavana obdobna realizacija plana dela, finančnega plana in bodoče aktivnosti društva.

- Nadzorni odbor je imel v letu 2023 eno redno sejo, na kateri je obravnaval poslovanje društva v letu 2022. Častno razsodišče v letu 2023 ni imelo nobene seje, ker za to ni bilo izkazane potrebe.

**2.Promocijska dejavnost ČD Ponikva**:

-dne 22. aprila 2023 smo se čebelarji ČD Ponikva udeležili prireditve »Šentjurjevo 2023«, ki je potekala v Šentjurju, kjer smo se na posebni stojnici predstavili z našim medom in promocijskim materialom.

- dne 05. maja 2023 je potekala pri čebelarju g. Rožanc Martinu prireditev »Dan odprtih vrat slovenskih čebelarjev«, katere se je udeležilo precej čebelarjev, vsi učenci čebelarskega krožka, ter nekaj krajanov. Čebelar Martin Rožanc je ob tej priložnosti predstavil svoj nov čebelnjak in svoje čebelarstvo, društvo pa je poskrbelo za pogostitev. Po uradnem delu smo pod prireditvenim šotorom, ki nam ga je brezplačno posodilo PGD Ponikva, nadaljevali z druženjem čebelarjev in njihovih partnerjev.

-dne 06. maja 2023 so se učenci čebelarskega krožka, skupaj z mentorico go. Leo Petek, udeležili državnega čebelarskega tekmovanja v Zagorju. Društvo so zastopale 4 ekipe v 3 kategorijah. Bili so zelo uspešni, saj je Larisa Šibal osvojila bronasto medaljo, ostali tekmovalci pa bili uvrščeni tik za dobitniki medalj.

-dne 20. maja 2023 se je 14 naših članov udeležilo vseslovenskega čebelarskega praznika in hkrati praznovanja 6. svetovnega dneva čebel v Celju.

- dne 30.septembra 2023 smo se v Cankarjevem domu v Ljubljani udeležili svečane akademije ob 150 letnici ČZS, 250 letnice smrti A. Janše in 20 obletnice Apimondije.

- dne 12. novembra 2023 smo v okviru prireditve »Martinov dnevi« na Ponikvi, predstavili našo dejavnost na posebni stojnici pred cerkvijo na Ponikvi.

3.**Izobraževalna dejavnost ČD Ponikva:**

Posebnega strokovnega izobraževanja iz področja čebelarjenja v letu 2023 nismo organizirali. So se pa posamezni člani udeležili izobraževanj, ki jih je organizirala Čebelarska zveza Slovenije. (Čebelarjenje skozi vso leto, Smernice dobrih higienskih navad v čebelarstvu-HASAP (obnovitev), Zakonodaja s področja prodaje čebeljih pridelkov, Zdravstveno varstvo čebel, itd.).

Trije naši člani so uspešno končali začetni tečaj za čebelarje v Šoštanju, ki je potekal pod okriljem ČZS.

Na OŠ Blaža Kocena Ponikva zelo dobro deluje čebelarski krožek pod mentorstvom gospe Lee Petek. Trenutno je v njem 13 učencev in sicer 7 na nižji stopnji, 5 na srednji stopnji in 1 na višji stopnji.

Dne 09.septembra 2023 smo za člane društva in njihove žene (partnerke) organizirali strokovno ekskurzijo v Višnjo Goro in Mirno Peč. V Višnji Gori smo si ogledali Hišo kranjske čebele, v Mirni Peči pa muzej Alojza Slaka in Toneta Pavčka. Ekskurzije se je udeležilo 29 čebelarjev in njihovih partnerjev, od tega 5 krožkarjev. Stroške ekskurzije smo delno pokrili s sredstvi društva (prevoz), delno pa so jih poravnali sami udeleženci (ostali stroški).

 **4. Šolski učni čebelnjak**

Učni čebelnjak je dosedanji gospodar g. Dobrajc Slavko dne 26. marca 2023 predal novi gospodarici, mentorici čebelarskega krožka ge. Lei Petek. V čebelnjaku so naseljene 4 gospodarne družine, žal pa zaradi že znanih katastrofalnih vremenskih razmer v lanskem letu, v njem nismo pridobili niti 1 kozarca medu. Ob tej priložnosti se prejšnjemu gospodarju gospodu Dobrajcu še enkrat iskreno zahvaljujem za vzorno oskrbo in vzdrževanje učnega čebelnjaka, prav tako tudi gospe Petkovi za dosedanje delo in ji želim uspešno delo tudi v bodoče.

 **4.Ostalo**

- dne 23.marca 2023 smo našim čebelarjem razdelili 105 medovitih sadik dreves, ki smo jih prejeli od ČZS na podlagi uspešne prijave na razpis (20 kom. divja češnja, 25 kom. divja jablana, 20 kom. navadna lipa in 40 kom. ozkolistni javor).

- dne 27. marca 2023 smo posadili 1 sadiko ozkolistnega javorja pri učnem čebelnjaku.

- dne 14. aprila 2023 smo od Občine Šentjur prejeli 5 triletnih sadik javorja, ki smo jih podarili KS in OŠ in ostalim zainteresiranim krajanom.

- dne 04. aprila 2023 smo se udeležili sestanka predsednik ČD Občine Šentjur, kjer smo se dogovorili o izvedbi podelitve medovitih dreves staršem novorojenčkov.

- dne 21. aprila 2023 smo v Šentjurju sodelovali na podelitvi medovitih dreves staršem otrok, rojenih v letu 2022, ki je potekala v organizaciji Očine Šentjur.

- dne 22. aprila 2023 sta se udeležila svečane podelitve certifikata Unesco praporščak g. Martin Lubej in član ČD g. Anton Slatinšek.

**-** rednega letnega občnega zbora ČZS v Lukovici sta se dne 15.aprila 2023 udeležila delegat g. Slavko Špur.

- dne 18. julija 2023 je 10 naših članov zamenjalo nekaj matic z rumenimi obročki z novimi rodovniškimi maticami, za kar gre zahvala terenskemu svetovalcu g. Petru Babniku.

- regijskega posveta dne 10. novembra 2023 v Preboldu sta se udeležila g. Jože Šibal in g. Jože Strašek.

- udeležili smo se občnih zborov ostalih društev in sicer: GD Ponikva, LD Ponikva, TOD Ponikva, ČD Šmarje in ČD Vojnik.

- dne 07. decembra 2023 smo se na povabilo ČD Dramlje, udeležili Ambroževe maše v cerkvi S. Uršule.

- dne 03. decembra 2023 je naš čebelarski krožek, na povabilo TIC Šentjur, okrasil novoletno jelko pred občinsko stavbo v Šentjurju.

- dne 29.decembra 2023 se je g. Jože Šibal odzval vabilu Občine Lendava in se udeležil svečane podelitve čebelam najbolj prijazne občine v letu 2023.

**6. Zaključek**

Na koncu lahko zaključimo, da je bilo leto 2023 za nas čebelarje najslabše leto, saj tudi najstarejši čebelarji ne pomnijo tako slabe letine. Nekateri čebelarji so utrpeli velike zimske izgube čebeljih družin, spomladanski razvoj čebel je bil razmeroma dober, prav tako donos cvetnega prahu, žal pa sta nam pozna pozeba in deževna pomlad ter stalen veter vzela vso nektarino pašo. Tako smo morali v obdobju običajno največje paše (april, maj in junij) svoje čebele dodatno krmiti s sladkorjem, če smo jih hoteli obdržati. Predsednik ČZS g. Boštjan Noč je v nedavnem intervjuju lepo povedal, da se čebelarstvo glede tega razlikuje od preostalega kmetijstva. Mi smo odvisni od narave in tega, kar narava ponuja. Če je slabo vreme, ko cveti na primer akacija, ni tehnologije, ki bi jo pripravila do tega, da bo cvetela teden dni kasneje. Imamo sicer pametne tehtnice in določene naprave za spremljanje medenja, pri tehnologiji čebelarjenja pa je še vedno najpomembnejša dobra čebelarska praksa, ki se ne menja, se pa mora prilagajati na podnebne spremembe.

Žal pa smo se tudi čebelarji srečali s splošno energetsko krizo, ki je prinesla dvig cene sladkorja in drugih materialov, ki jih potrebujemo v čebelarstvu. Prodajna cena za kozarec medu pa ne sledi tem trendom, saj jo nekateri trgovci z uvozom medu neznanega izvora krepko znižujejo. Upamo lahko, da bo od sedaj bolje, saj je EU sprejela direktivo, ki določa, da se bo na sami etiketi označila država porekla. Le tako bomo lahko konkurirali in dosegali primerno ceno, ki si jo naš med po kakovosti in kvaliteti, nedvomno zasluži.

Prav tako je potrebno še naprej podpirati napore ČZS pri prizadevanju, da se čebelarjem prizna subvencija za servis opraševanja, ki ga opravijo čebele. Znano je namreč, da naše čebele s tem pripomorejo k rasti plodov in s tem posledično k velikem doprinosu državnemu proračunu.

Seveda pa sedaj vsi čebelarji s nestrpnostjo pričakujemo novo čebelarsko sezono, za katero vam želim, da bi bilo obilo paše in da bi imeli zdrave čebelje družine.

Na koncu se še posebej zahvalim vsem članom UO, čebelarkam in čebelarjem, posebej še ge. Lei Petek in g. Slavku Dobrajcu, občini Šentjur, KS Ponikva, OŠ Ponikva, vsem društvom v KS Ponikva, ter zunanjim sodelavcem, ki ste z veliko vnemo, veseljem in z nesebičnim delom pomagali, da je naše društvo lahko, izpolnilo sprejet program dela. Seveda si želim, da bi bili tudi v bodoče tako povezani in enotni.

Naj medi!

Ponikva, 18.01.2024 Predsednik ČD Ponikva Slavko Špur